送張宗原
作者：姚合
朝代：唐

paragraphs: 東門送客道，春色如死灰。
一客失意行，十客顏色低。
住者既無家，去者又非歸。
窮愁一成疾，百藥不可治。
子賢我且愚，命分不合齊。
誰開蹇躓門，日日同遊棲。
子行何所之，切切食與衣。
誰能買仁義，令子無寒飢。
野田不生草，四向生路岐。
士人甚商賈，終日須東西。
鴻雁春北去，秋風復南飛。
勉君向前路，無失相見期。